Ismeta Dervoz

Ismeta Dervoz - Krvavac (rođena 18. januara 1954) jest prva dama nekadašnje Radiotelevizije Sarajevo tokom kasnih 1970-ih i 1980-ih, festivalska i televizijska producentica, TV-voditeljica i prvo ime šlageristike u Bosni i Hercegovini. Najpoznatija je kao pjevačica nekadašnje sarajevske pop rok grupe Ambasadori, a trenutno živi u Sarajevu.. Jedna je od najistaknutijih predstavnica sarajevske škole pop roka.

 Biografija 
 Počeci 
Rođena je u Sarajevu 18. januara 1954, gdje je nakon osnovnog obrazovanja i gimnazije 1984. diplomirala na Višoj ekonomsko-komercijalnoj školi. Završila je i nižu muzičku školu – odsjek klavir.

Od 1968. još sa četrnaest godina posvetila se pjevanju, a prvi pravi profesionalni angažmam bio je u pop rok grupi Kodeksi, gdje je na poziv gitariste i vođe ove grupe Eduarda Bogeljića pristupila na mjesto prateće pjevačice Željku Bebeku. Osim njih, tu su svirali bas-gitarist Goran Bregović i bubnjar Luciano Paganotto. Nastupala je sa Kodeksima po lokalnim sarajevskim igrankama pjevajući u to vrijeme popularne hitove Radio Luxembourga. Kroz redovne koncerte po Sarajevu Kodeksi su stekli svoju publiku. U ljeto 1969. dobili su poziv da tokom ljetne sezone sviraju u baru Hotela Splendid u Dubrovniku. Međutim, Dervoz je upisala fakultet te odlučila da napusti Kodekse i posveti se studiranju. Nakon završetka fakulteta 1972. pridružila se grupi Ambasadori.

 Karijera s Ambasadorima 
Grupu Ambasadori osnovao je gitarist Slobodan Vujović 1968. nakon raspada Kodeksa, od čijih članova će s jedne strane nastati Bijelo dugme, a na drugoj Ambasadori.

Kroz ovaj sarajevski pop sastav prošli su Perica Stojanović, Miroslav Šaranović, Sead Avdić (bubnjari) Ivica Vinković i Enes Bajramović (basisti), Vlado Pravdić (klavijature), Andrej Stefanović (saksofon), Krešimir Vlašić (truba), i vokalnih solista: Zdravko Čolić, Hajrudin Varešanović, Jasna Gospić i Ismeta Dervoz, koja je bila zaštitni znak grupe u njihovoj najplodnijoj fazi od 1972. do 1976. godine.

Na tadašnjoj sarajevskoj pop-rok sceni izdvojili su se zbog naglašene instrumentalne postave s puhačima, što im je omogućavalo raskošna i zanimljiva aranžerska ostvarenja.

U početku su Ambasadori svirali muziku zasnovanu na svjetskim hitovima, ali nakon prvih nastupa na domaćim festivalima zabavne muzike, počinje i njihova autorska afirmacija.
Za ovaj period su vezani festivalski nastupi i muzičke nagrade u Jugoslaviji. Tri najznačajnija događaja u njenoj pjevačkoj karijeri s Ambasadorima su:
 nastup na festivalu Vaš šlager sezone 1975. gdje je osvojila četvrto mjesto s kultnom pjesmom "Zemljo moja" te nagradu "Zlatni mikrofon"
 pobjednički nastup na Festivalu Opatija 1976.
 nastup na takmičenju Eurosong 1976. u Den Haagu s pjesmom "Ne mogu skriti svoju bol")

Također, tu su društvena priznanja za angažman u humanitarnim akcijama, koncertni nastupi u zemlji i inostranstvu, televizijske emisije. Starije generacije pamte neke od hitova u izvedbi grupe Ambasadori: ("Zemljo moja", "Ne mogu skriti svoju bol", "Negdje na nekom moru", "Sviraj mi sviraj").
Svi pjevači Ambasadora počinjali su u ovoj grupi kao anonimni solisti, a onda su napuštanjem sastava postizalI solističke karijere.

 Samostalna karijera 
Tako je Ismeta Dervoz nakon velikih muzičkih uspjeha s Ambasadorima 1977. odlučila da započne solističku pjevačku karijeru, ali je nastavila muzičku saradnju s grupom Ambasadori koji su bili prateći sastav pa i autori nekoliko njenih pjesama.
Nastavila je da učestvuje na festivalima Vaš šlager sezone, a 1977-78 snimila je dvije singl ploče ("Između jave i sna / Krug" i "Ko si ti? / Opet stare vatre gore" sa pjesmama s kojima se takmičila na tom festivalu i koje su objavljene na njenom prvom LP albumu "Ismeta Krvavac". Godine 1980. osvaja i prvu nagradu Zlatna lira sa pjesmom "Ja nemam mira", a ubrzo zatim, u duetu sa Seidom Memićem Vajtom otpjevala je komičnu pjesmu "U restoranu".

Godinu dana kasnije, snimila je svoj drugi solistički album "Ismeta" (Diskoton, 1981) u čijem snimanju su učestvovali neki od najboljih sarajevskih muzičara predvođeni Slobodanom "Bodom" Kovačevićem na električnoj gitari. Pjesme su komponirali Kemal Monteno, Slobodan Vujović, Rajko Dujmić, Enes Bajramović, Zdenko Runjić i Dejan Petković, dok su autori stihova najbolji tekstopisci s podruja bivše Jugoslavije: Duško Trifunović, Slobodan Đurasović, Kemal Monteno, Maja Perfiljeva, Mišo Marić, Jakša Fiamengo, Arsen Dedić, Marina Tucaković i Željko Krznarić. Album "Ismeta" predstavlja njeno najambicioznije muzičko ostvarenje kojim se predstavila publici u najboljem izdanju.

Osim redovnog učešća na festivalu Vaš šlager sezone, kao izvođač, Ismeta je često pjevala i prateće vokale drugim solistima. Tako je 1981. godine zajedno sa Nedom Ukraden i Jadrankom Stojaković, bila izabrana kao prateća pjevačica u pjesmi "Lejla" Seida Memića "Vajte", koja je predstavljala Jugoslaviju na Evroviziji 1981.

Od 1980. uz angažman na estradi radi kao scenaristica i voditeljica gledanih TV programa, radio i televizijska komentatorica sa značajnih domaćih i svjetskih festivala te kontinuirano, uživo prati Festival u Sanremu. Izvještavala je i pisala recenzije za pisane medije u Bosni i Hercegovini.

Od 1988. je prestala s aktivnim koncertnim nastupima i snimanjem novih pjesama, a počela je s radom u muzičkom programu Radio Sarajeva kao urednica i voditeljica. Svoj posljednji javni nastup imala je na festivalu Vaš šlager sezone 1988. sa pjesmom "Plavi jorgovani".

Godine 1992. pokrenula je projekat učestvovanja RTV Bosne i Hercegovine na "Takmičenju za pjesmu Evrovizije". Dugogodišnja je producentica takmičenja i šefica delegacija RTV Bosne i Hercegovine. Iste godine snimila je pjesme "Ljiljani, zlatni ljiljani" uz pratnju Dječijeg hora "Palčići"  i "Sarajevo će biti, sve drugo će proći" koju je otpjevala sa Davorinom Popovićem, Mladenom Vojičićem Tifom, Zlatanom Fazlićem Fazlom i drugima.
Nagrađena je poveljom Internacionalne lige humanista za djelovanje u periodu od 1992. do 1996.

 Federalna televizija i političko djelovanje 
Godine 1995. postavljena je na mjesto šefa Muzičko-revijalnog programa TV BiH zatim Federalne televizije, a producentica je i "Šlagera sezone 1999" (obnovljeni popularni Festival). Radila je na mjestu urednice/producentice specijalnih projekata Federalne televizije.

U posljednjih nekoliko godina za potrebe Federalne televizije producirala je koncerte: Kemala Montena, Safeta Isovića, Hanke Paldum, Halida Bešlića, Hari Mata Hari,Gibonnija, Olivera Dragojevića,Toše Proeskog, Željka Samardžića, Festivale zabavne muzike u Mostaru, Bihaću, Neumu, dječiji festival "Mali šlager 2002, 2003". Bila je zamjenica direktorice projekta "Otvaranje obnovljenog Starog mosta u Mostaru 2004". Uredila je i realizirala brojne Tv projekte - Tv Bingo show (šest sezona zaredom, jedan od najgledanijih programa u Bosni i Hercegovini), novogodišnje programe Federalne televizije.

Godine 2005. u periodu od 2 mjeseca producirala je 13 emisija uživo iz cijele Federacije Bosne i Hercegovine za Federalnu televiziju (" Ljeto sa Federalnom televizijom").

Posljednji uredničko/producentski angažman je posao izvršne producentice projekta EURO 2008. (fudbalsko prvenstvo u Austriji i Švicarskoj) za Javni servis RTV BIH i direktan prenos koncerta Andree Bocellija i Češke filharmonije iz Međugorja za Federalnu televiziju. Poznavanje stranih jezika (aktivno se služi engleskim jezikom, a u manjoj mjeri francuskim, ruskim i italijanskim) pomoglo je u njenoj uspješnoj televizijskoj karijeri. Prije odlaska u penziju, u sazivu 2010. - 2014. bila je zastupnik u Zastupničkom domu Parlamentarne skupštine Bosne i Hercegovine iz stranke SBB BiH.https://www.parlament.ba/representative/detail/117

 Festivali 
Učestvovala na Eurosongu kao prvi glas grupe "Ambasadori", sa pjesmom "Ne mogu skriti svoju bol" 1976. godine za Jugoslaviju. Dugi niz godina nastupala je i na sarajevskom festivalu zabavne muzike Vaš šlager sezone, prvobitno kao vokalna solistica grupe "Ambasadori" (1973-1976), a potom i sa svojim solo nastupima (1977-1988).
 1970. Vaš šlager sezone - "Stari i mladi"
1970. Pesma leta - "Dženge, dženge"
 1972. Skoplje - "Sviraj mi, sviraj" (kao vokal grupe Ambasadori)
 1973. Vaš šlager sezone - "Srce te želi" (kao vokal grupe Ambasadori)
 1973. Opatija - "Kao rijeka" (kao vokal grupe Ambasadori)
 1974. Vaš šlager sezone - "Negdje na nekom moru" (kao vokal grupe Ambasadori), četvrto mjesto
 1974. Opatija - "Lijepe riječi" (kao vokal grupe Ambasadori)
 1975. Vaš šlager sezone - "Zemljo moja" (kao vokal grupe Ambasadori), nagrada za interpretaciju
 1975. Opatija - "Budi s njom" (kao vokal grupe Ambasadori)
 1976. Vaš šlager sezone - "Usne imam da ga ljubim" (kao vokal grupe Ambasadori)
 1976. Opatija, Evrosong - "Ne mogu skriti svoju bol" (kao vokal grupe Ambasadori)
 1977. Vaš šlager sezone - "Između jave i sna"
 1978. Vaš šlager sezone - "Dobro došao u život", treća nagrada publike
 1980. Vaš šlager sezone - "Ja nemam mira", pobjednička pjesma
1980. Opatija - "Tvoje pismo"
 1981. Vaš šlager sezone - "Dobro jutro"
 1981. Opatija - "Dok me ljubav nije našla"
 1982. Vaš šlager sezone - "Ljubav nema bolje dane"
1982. Opatija - "Ima nešto u tom što me nećeš"
 1983. Vaš šlager sezone - "Pusti me na miru"
 1985. Opatija - "Luduj srce"
 1987. Vaš šlager sezone - "Biće opet dobro, dušo"
 1988. Vaš šlager sezoone - "Plavi jorgovani"
 1989. Makfest - "Mi beše ti se'"

 Muzičko stvaralaštvo 
 S Ambasadorima 
Singl ploče
 Plačem za tvojim usnama / Zapjevaj, (RTV Sarajevo, Beograd Disk), (1971)
 Posljednja serenada / Idila jednog mačka / Hej, vi, (Jugoton), (1972)
 Srce te želi / Kao rijeka, (Radio Kruševac), (1973)
 Sviraj mi, sviraj / Sve što kaže mama, (PGP Radio Kruševac), (1973)
 Negdje na nekom moru / Lijepe riječi, (Diskoton), (1974)
 Susret / Znam, (Diskoton), (1974)
 Zemljo moja / Budi s njom, (Diskoton), (1975)
 Pustite da sanjam / Jedan stih, (Diskoton), (1975)
 Usne imam da ga ljubim / Prazan je moj dom, (Diskoton), (1976)
 Wait For Me (I'll Soon Be There), (EMI), (1976)
 Noćas mi se pjesma piše / Ne mogu skriti svoju bol, (Diskoton), (1976) 

 LP ploče 
 Ambasadori ’72 – ’76, 1977.
 Ambasadori, (Diskoton) (1975).

 Kompilacije 
 7276, (Diskoton), (1977)
 Ambasadori, (Diskoton), (1978)
 Pusti me na miru (LP kompilacija Vaš šlager sezone ’83), 1983
 Plavi jorgovani (2LP kompilacija Vaš šlager sezone ’88), 1988

 Solo karijera 
Singl ploče
 Dženge dženge (LP kompilacija Pjesma ljeta ’70), 1970
 Između jave i sna / Krug, 1977
 Ko si ti? / Opet stare vatre gore, 1978
 Tvoj stil / Kasno je, 1979
 Ja nemam mira / Tvoje pismo, 1980, Zlatna lira
 Dobro jutro / Dok me ljubav nije našla, 1981 

 Albumi 
 Ismeta Krvavac, 1979.
 Ismeta, 1981.

 Uspjesi i nagrade 
 Zemljo moja, Vaš šlager sezone 1975, festival Opatija 1976.
 Ne mogu skriti svoju bol, Evrovizija 1976. u Den Haagu, Nizozemska
 Zlatna značka Radiotelevizija Sarajevo 1976.
 Estradna nagrada SFRJ 1978.
 Estradna nagrada Bosne i Hercegovine 1979.

 Reference 

 Vanjski linkovi 
 Razgovor s Ismetom Dervoz, serijal Soundtrack vremena, Balkast, 14. 9. 2023. (YouTube)

Kategorija:Rođeni 1954.
Kategorija:Živi ljudi
Kategorija:Biografije, Sarajevo
Kategorija:Bosanskohercegovačke pjevačice
Kategorija:Jugoslavenske pjevačice
Kategorija:Političari Saveza za bolju budućnost Bosne i Hercegovine